
ACORD 237/2006, DE 20 DE JULIOL, DEL PLE DEL CONSELL DE L’AUDIOVISUAL DE CATALUNYA

Expedient núm. 22/A/2006. Autorització prèvia de negocis jurídics sol·licitats per la societat Ràdio La Cerdanya, SA.

1. Antecedents

1. El 23 de juny de 2006, el Sr. David Marca Cañellas, administrador solidari de la societat Ràdio La Cerdanya, SA, va trametre al Consell de l’Audiovisual de Catalunya escrit (registre entrada 1.345/2006) sol·licitant l’autorització administrativa relativa a diverses operacions de compravenda d’accions de Ràdio La Cerdanya, SA a favor de la societat Ona Catalana, SA, juntament amb la documentació acreditativa de les mateixes.

2. La societat Ràdio La Cerdanya, SA és titular de la concessió per a la prestació del servei públic de radiodifusió sonora en ones mètriques amb modulació de freqüència  a la localitat de Puigcerdà (98,8MHz).

3. Radio La Cerdanya, SA, conforme a l’expedient d’ampliació de capital i transmissió d’accions autoritzat mitjançant l’Acord 176/2006, de 24 de maig, del Ple del Consell de l’Audiovisual de Catalunya, és una societat anònima amb un capital social de 113.778 € dividit en 37.800 accions de valor nominal 3’01 € cadascuna numerades correlativament de l’1 al 37.800. L’estructura del capital de Ràdio La Cerdanya, SA és la següent: Ona Catalana, SA és titular del 76’72%, el Sr. [...] és titular del 12’53%, el Sr. [...] és titular del 7’53%, el Sr. [...] és titular del 2’16% i l’entitat EDICOM,S.A és titular de l’1’06%.
4.Vist l’informe dels serveis del Consell de l’Audiovisual de Catalunya.

2. Fonaments de dret

a. Competència del Consell de l’Audiovisual de Catalunya

1. L’article 41 i la lletra b de l’apartat 1 de la disposició transitòria cinquena de la Llei 22/2005, de 29 de desembre, de la comunicació audiovisual de Catalunya (LCA) estableix que el Consell de l’Audiovisual de Catalunya esdevé l’òrgan competent per a la tramitació i resolució dels expedients de modificació de l’estructura accionarial o empresarial dels prestadors dels serveis de comunicació audiovisual .

2. En aquest sentit, pel que fa referència al règim jurídic aplicable a tots els prestadors de serveis amb títol concessional atorgat amb anterioritat a la l’entrada en vigor de la LCA, el Ple del Consell de l’Audiovisual de Catalunya en la sessió de 8 de març de 2006, va aprovar l’Acord 78/2006 que, entre d’altres, diu: «[...] que la major part del règim jurídic de la prestació de serveis de comunicació audiovisual —excepció feta d’aquells reduïts supòsits en què el desenvolupament infralegal esdevé imprescindible— resulta directament aplicable amb l’entrada en vigor de la Llei de la comunicació audiovisual de Catalunya. Així, és clar que la normativa prevista en relació a matèries com ara la garantia del pluralisme i el control de les concentracions, el règim d’autorització dels negocis jurídics que afecten l’operador, o bé les disposicions relatives a continguts audiovisuals, és aplicable des del propi moment d’entrada en vigor de la Llei, i de fet ha estat ja objecte d’aplicació, en alguns aspectes, per part del Consell al llarg d’aquests primers mesos de vigència»

b. Descripció de les operacions objecte d’autorització administrativa.

1. La societat Ràdio La Cerdanya, SA sol·licita autorització per diverses operacions que suposen la transmissió de 8.802 accions per part dels accionistes minoritaris de la concessionària a favor de la societat Ona Catalana, SA. Per  tal d’ acreditar aquest fet Ràdio La Cerdanya, SA va aportar, juntament amb l’esmentada sol·licitud, escriptura notarial de compravenda d’accions, atorgada a [...], en data 18 de maig de 2006 davant el Notari Sr.  [...], amb número de Protocol [...].

2. De la citada escriptura es desprèn que el Sr. [...], titular de 4.736 accions de Ràdio La Cerdanya, SA, números de l’ 1 a la 100, de la 2001 a la 2.717, de la 4686 a la 6.907, de la 11.001 a la 11.300 i de la 12.117 a la 13.513, totes incloses, la societat Edicom, SA, titular de 400 accions de Ràdio La Cerdanya, SA, números 101 a la 500, ambdues incloses, el Sr. [...],, titular de 817 accions de Ràdio La Cerdanya, SA, números de la 608 a la 714, de la 1.141 a la 1.460 i de la 3.108 a la 3.497, ambdues incloses i el Sr.[...], titular de 2.849 accions de Ràdio La Cerdanya, SA, números de la 10.186 a la 11.000, de la 14.467 a la 16.000 i de la 21.501 a la 22.000, totes incloses, vénen i transmeten a la societat Ona Catalana, SA que compra i adquireix les esmentades accions.
3. Tot i no haver-se aportat, de conformitat amb l’article 41.1 de la Llei 22/2005, de 29 de desembre, de la comunicació audiovisual de Catalunya, un projecte de modificació de l’estructura accionarial, es desprèn de l’escriptura notarial de compravenda, que l’eficàcia de la transmissió queda subjecta, expressament, a la condició suspensiva de que s’obtingui l’autorització administrativa atorgada pel Consell de l’Audiovisual de Catalunya, d’acord amb la Llei 22/2005 de 29 de desembre, de la comunicació audiovisual de Catalunya, i per tant, s’admet la documentació aportada.

4. Com a conseqüència de les operacions descrites, Ona Catalana, SA adquirirà el 100% del capital de Ràdio La Cerdanya, SA. Aquest canvi en l’estructura accionarial no afecta al control de la concessionària, la qual continua estant controlada per Ona Catalana, SA, que abans era sòcia majoritària amb el 76’72% del seu capital (segons l’Acord 176/2006, de 24 de maig, del Ple del Consell de L’Audiovisual de Catalunya) i desprès d’aquesta operació esdevé sòcia única.

5. Els accionistes de la societat adquirent, Ona Catalana, SA, segons té coneixement aquest Consell, són la Sociedad Española de Radiodifusión (SER) amb un 85% del capital social, i Radio Ambiente Musical (RAMSA) amb un 15% del capital social (Acord de Govern de la Generalitat de Catalunya de 14 de juny de 2005).  També consta a aquest Consell que està pendent de resolució per part del Govern de la Generalitat de Catalunya l‘acord sobre la sol·licitud de la transmissió de les accions representatives del 15% del capital d ’Ona Catalana, SA, que ostenta  RAMSA ,a favor de la SER, operació aquesta sobre la que el Consell ja ha emès l’informe preceptiu i vinculant d’acord amb el que disposa la lletra c de l’article 10 de la Llei 22/2000, de 4 de maig, del Consell de l’Audiovisual de Catalunya.
6. Analitzats els criteris de determinació del límit de les concentracions de mitjans de comunicació, establerts pels apartats 2 i 3 de l’article 40 de la LCA, la incidència en el pluralisme, i vista l’oferta de ràdio i televisió de l’àrea de difusió de la Cerdanya, cal posar de manifest que mitjançant les operacions descrites no es produeix, segons el que estableix l’article 43.1 de la Llei 22/2005, una posició d’influència dominant en quant que ni Ona Catalana, SA ni la SER controlen més del 25% de l’oferta en l’àrea de difusió de la Comarca de la Cerdanya.

7. Com és evident, l’autorització dels negocis jurídics objecte d’aquest acord s’entén sens perjudici de la plena vigència del règim jurídic concessional que és aplicable a Ràdio la Cerdanya, SA.

Per tot l’exposat, el Ple del Consell de Audiovisual de Catalunya adopta els següents:

ACORDS
1.Autoritzar, als efectes d’allò que disposa l’article 41 de la llei 22/2005, de 29 de desembre, de la comunicació audiovisual de Catalunya, els negocis jurídics relatius a la societat Ràdio La Cerdanya, SA de transmissió de 4.736 accions per part del Sr. [...], 400 accions per part de la societat Edicom, SA, 817 accions per part del Sr. [...], i 2.849 accions per part del Sr. [...], a favor de la societat Ona Catalana, SA, sense que això suposi l’alteració del règim jurídic al qual es troba sotmès el concessionari en virtut de la legislació vigent i el títol que ostenta.
2. Notificar aquest Acord a la societat Ràdio La Cerdanya, SA.

Barcelona, 20 de juliol de 2006.

Josep M. Carbonell i Abelló



Rafael Jorba i Castellví

President

